Universidad ning Pilipinas

:*Ining artikulu tungkul ya king *'University of the Philippines System**. Kareng aliwang kabaldugan, lon ya ing [[University of the Philippines (disambiguation)]].''

Ing **Unibersidad ning Pilipinas** (''University of the Philippines'' king [[w:English language|Ingles]] at ''Unibersidad ng Pilipinas'' king [[w:Filipino language|Filipino]], a keraklan dang papakuyad king **U.P.**) ing magdili-diling [[pambangsang unibersidad]] king [[Filipinas]] .
Mitátag ya kanitang 1908 kapamilatan ning leyi ning Philippine Legislature. Miyayampang yang pamagaral king katlung lebel (tertiary level) king halus balang larangan, manibat king [[agrikultura]], [[medisina]], ampong [[kabulasang pangmalda]] (public health) ampong [[leyi]] (law) angga king [[siensia|natural]] ampong [[pang-sosiedad a siensia]], [[w:engineering|engineering]], [[makudtang pamanyulat]] (creative writing) ampong [[w:fine arts|alit]].  

Matas ing pamikilala king unibersidad antimong pipagaralan kareng lebel a kolehiyu, graduadu ampong post-graduate. Uling ibat king kapamahalan ing metung a dake ning kayang pondu, pekamababa ing kayang bayad kareng unibersidad a kapante nang uri king mabilug a bangsa.  Uli na niti, masikan ing kumpitisiun o pamiligligan kareng lulub keti. Anyang 2006, miras lang pitung pulung libu (70,000) deng minta kareng campus ning UP ampong test center king mabilug a Filipinas bang kuma king [[UP College Admission Test]] (UPCAT) para kareng lulub kolehiyu, ing pekamaragul angga kanita.

Makikilala ya ing unibersidad kareng magaral a matenakan at aktibu kareng bageng tatagkil kareng pisasabian a tatagkil king bangsa ampo king pulitika. Ibat la king U.P. deng pikabaluan diling pekapun king pulitika ampong sosiedad, ekonomista, abugadu, doktor ning medisina, talatuki ring makudtang alit (creative artists), ampong negosianti. Megaral la keti deng pilan kareng [[Pamuntuk ning Filipinas]], king kolehiyu man o postgraduate. Samantala, makaugne la king unibersidad deng atlung pulu (30) da reng limang pulung (50) National Artist, ampo reng aduang pulu't walu (28) kareng aduang pulu't siyam (29) a National Scientist. Ing U.P. ing  maki maragul diling bilang da reng Sentrung Pambangsa ning Kabiasnan ampong Pamanalkus (National Centers of Excellence and Development) kareng institusion ning matas a pamagaral king bangsa at metung ya kareng atlu mung pipagaralan king Asia a tinanggap galal antimong institusion lalam ding  [[w:Ramon Magsaysay Award|Ramon Magsaysay Awards]].


Ing [[U.P. Oblation|Oblation]] ing manimuna nang sagisag ning U.P. Iti istatua ne ning metung a taung lubas, makauniat/makayatiat la reng kayang takdeng antimong ating abutan, at makalawe ya king babo. Makabasi ya king kadua nang telatag ning ''[[Mi Ultimo Adios]]'' nang [[Jose Rizal]], a dakal a babanggitan tungkul king e makasariling pamiyampang king bangsa.

Ausan da lang  ''"Iskolar ng Bayan"'' (''"Iskolar ning Balen"'') deng magaral ampong miyari king U.P. 

==Amlat==
Mitátag ya ing Unibersidad ning Filipinas kanitang 1908 antimong **American University of the Philippines** kapamilatan ning First Philippine Legislature Act No. 1870, a mayayaus muring University Charter. Kapagnasan na niting miyampang matas a uring pamituru king malagung panyulat (literature), pilosopiya, siensia, at alit (arts), at munie pamagsaneng propesional ampong teknikal. Migumpisa ya ing Unibersidad kareng College of Fine Arts, College of Liberal Arts, ampong College of Medicine and Surgery kareng gusaling atyu king Padre Faura (distritu ning [[Ermita]]) ampong R. Hidalgo (distritu ning [[Quiapo]]) king Menila, ampo ing School of Agriculture king [[Los Baños]], [[w:Laguna (province)|Laguna]]. Mengailangan nong dagdagan ning U.P. deng kayang kursu at dagdagan la reng kayang pasilidad. Mebisa ya ing Board of Regents king munikalang manintun mas maragul a lugal, at menikua yang loting maki leparan a 493 ektarea king Diliman, a sakup ning [[Rizal]] kanitang panaun a ita. Migumpisa ing obra king pamangawa king bayung campus kanitang 1939.    

Anyang [[w:World War II]] sera no ning U.P. deng keraklan kareng kayang kolehiu liban king College of Medicine, Pharmacy, ampong Engineering. Samantala ginamit do reng Hapon deng aduang gusali king Diliman: ing College of Liberal Arts Building (ing Benitez Hall ngeni) ampo ing Colleges of Law and Business Administration Building (ing Malcolm Hall ngeni). Kaibat ning gera, mengasira la reng gusali king Diliman. Minyad yang pondung labing atlung miliung pesos (Php13 million) ibat king 
[[US-Philippines War Damage Commission]] ing Pamuntuk ning U.P., i [[Bienvenido Gonzales]]. Mika maragul a proyektu ning pamaniamasan ampong pamitikdo king unibersidad. King mumunang pamikatagun, mika maleparan a pangkabilugang planu (master plan) ampong mapa para king Diliman campus. Makabili la king mapa deng buri rang lunto king pamiparagul ning Diliman. Miragdagan la reng gusali mitikdo king campus ning Diliman: deng University Library o Aklatan ning Unibersidad (Gonzalez Hall), ing College of Engineering (Melchor Hall), Women's Residence Hall o Tuknangan da reng Kebabainan (a ngeni Kamia Residence Hall), ing Conservatory of Music (Abelardo Hall), ing Administration Building o Gusaling Kapanibalan (Quezon Hall), ampo ing U.P. President's Residence o Tuknangan ning Pamuntuk ning U.P. Pansamantala lang pakasaut kareng kubu ampong salilungan a gawa king sawali ampong sim (galvanized iron) deng kolehiu ampong opisinang administratibu.       

Aniang kapat a pulung (40) anibersariu ning U.P. kanitang Febrero ning 1949, miyalis la reng miyalis la reng upisina ning sentral a kapanibalan (central administration) ning U.P. manibat Menila papunta king Diliman, kayabe ne ing pamanalis ning [[Oblation]]. Mibili la ngan king campus king Diliman deng upisina dang administratibu ning U.P. ampo reng unit na kareng rehiyon king [[Menila]], [[Los Baños]], [[Baguio Lakanbalen]], ampong [[Cebu Lakanbalen|Cebu]]. Merapat murin king Diliman ing seremonias ning pangayari (commencement exercises) king mumunang pamikatagun kanitang 1949.     

Kanitang dekadang 1950, elilan na ning U.P. ing kayang paralan king pamagaral a katlung lebel o kolehiyu kapamilatan ning pamitátag kareng bayung departamentu o unit ampong payung programa. Mika bayung kapanumanan o reporma kanitang 1959, ing programa ning [[w:General Education| Pangkabilugan a Pamagaral]] (General Education Program). Ing G.E. program megi yang serie o pamituki-tuki da reng core courses (kursung pang-pundasiun) para kareng eganaganang magaral king lebel a kolehiyu o undergraduate. Miyayampang la reng keraklan kareng kursung deti king lumang a College of Liberal Arts. Uli na niti, pepalyari nang Pamuntuk [[Vicente Sinco]] ing pamibayu ning kolehiyu king metung a University College a miyampang kareng core subject king mumunang aduang banua ning kolehiyu. Samantala, miyampang ne mang major course humanidades, natural a siensia ampong siensiang pang-sosiedad king College of Arts and Sciences ampo king Graduate School of Arts and Sciences. Mitátag la kanitang terminu nang Pamuntuk Sinco deng karagdagang kolehiyu ampong instituto. Kayabe la kareti deng Institute of Public Administration (1952), Statistical Center (1953), Labor Education Center (ing salukuyan a School of Labor and Industrial Relations, a mitátag kanitang 1954), Asian Studies Institute (ing salukuyan a Asian Center, a mitátag kanitang 1955), Institute of Library Science (1961), ampo ing College of Home Economics (1961).
 
King lalam ning pamanibala nang [[Carlos P. Romulo]], mitátag la reng Population Institute, Law Center ampo ing Applied Geodesy and Photogrammetry Training Center kanitang 1964, Institute of Mass Communications, College of Business Administration, ampo ing Institute of Planning kanitang 1965, Computer Center, Institute for Small-Scale Industries kanitang 1966, Institute of Social Work ampo ing Community Development kanitang 1967 ampo ing Asian Center kanitang 1968.  

Aniang panaun ning leyi militar (martial law), sibukan ning kapanibalan ning U.P. ing pamanatili kareng bageng dirinan nang ulaga (priorities) king pamagaral, ampo ing kayang pamagsarili antimong metung a institusion. Aniang panaun a masikan ing aktibismu king unibersidad, tikian ning Pamuntuk ning U.P., i [[Salvado P. Lopez]], ing metung a sistema ning demokratikung pamaniad usuk (democratic consultation), nung nu maki papil la king pamagpasiya kareng pamanuldu (apppointment) ampong pamagtas ranggu (promotion) deng talaturu ampong empleadung administratibu. Kanitang Noviembre 1972, minuna yang mibulalag a dakeng magsarili o autonomous unit lalam ning chancellor ing campus ning [[Los Baños]]. Mirinan yang Php150 million a grant ibat king pondung pambangsa ing Infrastructure Development Program ning U.P. Menibat ya king pondung iti ing ginamit da king pamanikdo kareng bayung gusali kareng College of Business Administration ampong Zoology, Institute of Small-Scale Industries, Transport Training Center, ampo ing Coral Laboratory ning Marine Sciences Institute. Mitikdo la murin deng Kalayaan Residence Hall ampo reng tuknangan da reng empleadung mababa sueldu.

Aniang panaun nang [[Onofre D. Corpuz]], mibulalag yang autonomous unit ing [[U.P. Manila]], a ausan dang Health Sciences Center kanita, ampo ing [[U.P. Visayas]]. Mitátag ya murin ketang panaun a ita ing Asian Institute of Tourism (AIT) uli ning pamamie ulaga king turismo antimong industria ning bangsa. Mitátag la murin deng bayung sentru ning pamanyaliksik ampong unit a magkalub titulu antimo ing Third World Studies Center (1977), Creative Writing Center, National Engineering Center (1978), [[University of the Philippines, Extension Program in Pampanga|U.P. Extension Program]] king [[San Fernando, Pampanga]] (1979), a atyu na ngeni king [[Clark Field]], [[Angeles Lakanbalen]], Institute of Islamic Studies (1973), ampong U.P. Film Center, National Center for Transportation Studies (1976). Pigmasusian ne ning U.P. ing kayang kapitumpulu’t limang (75) banua kanitang 1983.

Lalam ning Diamond Jubilee project nang [[Edgardo Angara]], mekatipun yang walumpulung miliung pesus (P80 million) ing unibersidad, at megamit iti king pamaglalang kareng bayung professorial chair ampong pamagkalub kareng talaturu (faculty grants). Tetag no murin deng Management Review Committee (MRC) ampong Committee to Review Academic Programs (CRAP) bang sumuri ampong magmunikala dikil king pamipalakad ning unibersidad. Uli ning ulat ning MRC, mika maleparan a pamagbayu o pamag-reorganisa ning U.P. System, ing karagdagang decentralizatin o pamirake king pamanibala ning U.P., ampo ing pamibulalag ning [[U.P. Diliman]] antimong autonomous campus kanitang [[Marzo 23]], [[1983]]. Mibili ya ing [[U.P. Baguio]] lalam ning pamanibala ning [[U.P. Diliman]]. Samantala, mika reorganisasiun ning College of Arts and Sciences, a mepitna karing atlung bayung kolehiyu: ing College of Science, College of Arts and Letters, ampo ing College of Social Sciences and Philosophy.
 
Antimong manimunang unibersidad (flagship university), manimuna ya ing [[U.P. Diliman]] king degulan. Kanitang [[Abril 26]], [[1982]], pormal yang mekilala antimong metung a unibersidad a kayanib (constituent university), alus metung a dekada kaibat ning pamagbayu king pamamalakad (reorganization).
Lipat ning pangasentru na ning pamanibala/administrasiun ning U.P. king Diliman, e ya tambing mitatag kaibat ning 1972, dapot panibalan de iti, kayabe da reng unit king Menila bayu ing pamiyagum da reti king Health Sciences Center, antimong unibersidad a ''de facto''.

Inumpisan neng Pamuntuk [[Jose Abueva]] ing Socialized Tuition Fee Assistance Program (STFAP) kanitang 1987. Gewa ne muring pormal Abueva ing patakaran ning pamangamit king Filipino king unibersidad. I Pamuntuk [[Emil Javier]] naman, tetag ne ing [[U.P. Mindanao]] king [[Silicon Gulf]], Mauling Mindanao, ampo ing [[U.P. Open University]] kanitang 1995. Kayabe no man kareng pamana nang Pamuntuk [[Francisco Nemenzo]] ing Revitalized General Education Program (RGEP) ampo ing pamiyabe king patakaran ning unibersidad ing pamangilala kareng ambag da king pamanyaliksik (research) ampong pamangudta (creative achievements) deng talaturu ning U.P. I Pamuntuk [[Emerlinda Roman]] naman, manimuna ya king Centennial Campaign Fund a balak dang manyulung kareng serbisiu na ampong pasilidad ning unibersidad kaugne ning kadinala’nang banua ning U.P. ngening 2008. 

==Deng Kayagum a Unibersidad==
King salukuyan, bibilugan deng pitung Kayagum a Unibersidad o Constituent Universities (a keraklan dang papakuyad antimong **C.U.**) ing University of the Philippines System, a mayayakit kareng maigit apulung campus king mabilug a Filipinas.  

Ing U.P. Diliman ing manimunang campus (flagship campus) ning unibersidad, at dakal yang dili yampang a kursu. Makipanayus ya murin ing Unibersidad king kapamahalan ning Makati Lakanbalen para king pamangamit ning University of Makati.

Panibalan ne ning chancellor ing balang kayagum a unibersidad ning U.P. Yalal ne ning Board of Regents king terminung atlung banua. E anti king pamuntuk a maki terminung anam a banuang alang pamanulit, malyari yang miyayal king metung pang terminung atlung banua ing chancellor, agpang king pamagpasiya da reng kayanib ning Board of Regents.

<div class="references-small">


# Mitátag ya antimong unit ning Unibersidad (E antimong autonomous unit).
# Lon la reng bulung ning partikular a Constituent University para king karagdagang impormasiun. E ne opisial a babanggitan ning Unibersidad.
# Kayabe ya murin ing [[University of the Philippines, Extension Program in Pampanga|Extension Program in Pampanga]].
</div>

===Pamagmulang Pamagaral (Basic Education)===
* [[University of the Philippines Integrated School]] in [[U.P. Diliman]]
* University of the Philippines Laboratory High School in [[University of the Philippines, Visayas|U.P. Visayas]] - [[U.P. Cebu College]]
* [[University of the Philippines Rural High School]] in [[U.P. Los Baños]]

==Pangabalangkas (Organization)==


===Deng Pamuntuk ning Unibersidad ning Filipinas===
Miyayalal ya ing Pamuntuk ning Unibersidad ning Filipinas king metung a terminung anam a banua kapamilata’ning Board of Regents a maki labing aduang kayanib. Aniang 2005, adua nong Americanu ampong labing pitung Filipinu deng sinuyu (migsilbi) antimong Pamuntuk ning Unibersidad ning Filipinas. 

Ing salukuyan a pamuntuk ning U.P. yapin i Dr. Emerlinda R. Román, metung a propesor ning business administration a migsilbing chancellor ning U.P. Diliman bayu ya miyalal antimong pamuntuk. I Roman ing mumunang babaing pamuntuk ning Unibersidad ning Filipinas. Ya ing manibala king unibersidad king pamagmasusi king kadinala’nang banua (sentenial) king 2008.

===Lupung da reng Rehenti (Board of Regents)===
Ing Board of Regents (''Lupung da reng Rehenti'' king [[Kapampangan (amanu)|Kapampangan]], ''Lupon ng mga Rehente'' king [[w:Filipino language|Filipino]] at keraklan dang papakuyad a **B.O.R.*') ing matas diling lupung a magpasiya ning Unibersidad ning Pilipinas. Bibilugan de reng labing aduang (12) galame o kayanib. Yutus ning charter ning Unibersidad ing pamitátag king Lupung, a yang bukud a maki upaya king pamipairal ning upaya ning Unibersidad da panglupung ampong pang-kapanibalan (corporate and administrative powers).

Ing Talapamuntuk ning [[w:Commission on Higher Education (Philippines)|Commission on Higher Education]] ing magsilbi antimong salukuyan a Talapamuntuk (acting Chairperson), kabang Kaduang Talapamuntuk (Vice Chairperson) ing Pamuntuk ning Unibersidad ning Filipinas. Kayanib la king Lupung da reng Rehenti ning UP deng Talapamuntuk da reng Komite ning Matas a Pamagaral ning [[w:Senate of the Philippines|Senadu]] ampo ning [[w:House of Representatives of the Philippines|Kamara da reng Pekakatawan]] kaugne ning karelang obra antimong talapamuntuk ning karelang komite.

Tutuldu lang Rehenting Magaral o Student Regent deng magaral ning UP, kapamilata’ning General Assembly of Student Councils (Pangkabilugan a Kapulungan da reng Sanggunian da reng Magaral). Atin la muring Rehenting Talaturu deng talatur ning mabilug a unibersidad. Itang pekakatawan da reng miyari (alumni) ya pin ing Pamuntuk ning U.P. Alumni Association. Deng aliwang galame ning Lupung da reng Rehenti, tutulduan no ning pamuntuk ning Filipinas.   

Aniang 2007, deng makatuki ilang galame ning Lupung da reng Rehenti o Board of Regents:



Ing Kalihim ing Unibersidad (Secretary of the University) ampo ning Lupung da reng Rehenti yapin i Dr. Loudes E. Abadingo, propesor ning Political Science king Department of Social Sciences, U.P. Manila.

Atin yang pamikasundu king [[Boston University School of Public Health]] king Boston, MA, USA ing School of Public Health king UP Manila. Paintulutan nong gawang course work king UP Manila kilub ning metung a semestri ampong international field practicum king Filipinas deng mapilang magaral ibat king [[Boston University]].

==Programang Akademiku==

Miyayampang yang aduang dalan apat a pulu’t anam (246) a kursung king kolehiyu ing unibersidad, at atlung dalan anam a pulu’t aduang (362) kursung graduadu, ing maragul dili karen ngang unibersidad ning bangsa.
Ing sentrung campus king Diliman ing dakal dili programang akademiku, kabang kilala no man kareng partikular a kursu o programa o kursu.  
Atin yang limampulu’t pitung (57) unit a magkalub titulu (degree-granting unit) king mabilug a sistema ing Unibersidad. Malyari yang maging kolehiyu (college), eskuela (school) o instituto (institute) iti a miyayampang kursung pang-kolehiyu o graduadu. King campus ning Los Baños, ating makakawaning Graduate School para kareng programang pang-graduadu king agriculture, forestry, basic sciences, mathematics ampong statistics, development economics and management, agrarian studies ampong human ecology.  
The University has 4,135 faculty, trained locally and abroad with 75% having graduate degrees. 
Atin yang apat a libu, dinalan atlung pulu’t limang (4,135) a talaturu ing Unibersidad, a mituru king Filipinas at kilual na niti, at 75% kareti, maki titulung graduadu (graduate degrees) .  Metung ya kareng aduang unibersidad king Filipinas a kayanib king [[ASEAN University Network]], at ya kabud a unibersidad king Filipinas a makaugne king ASEAN-European University Network ampo king [[Association of Pacific Rim Universities]]. 
Maki ranggu yang pang aduang dalan siyam a pulu’t siyam (299) ing Unibersidad king Times Higher Education Supplement Rankings kanitang 2006, at pang apat a pulu’t walu (48) king [[w:Asiaweek|Asiaweek's]] Best Universities in Asia a taulingmilimbag kanitang 2000, at uli na niti, maliaring sabiang iti ing matas dili ranggu kareng unibersidad ning Filipinas kareng aduang talaan, dapot mababa ya ranggu karas king pamanyaliksik ampo king pibandian a pinansial (financial resources) . Pepabalu ning Unibersidad, kapamilatan nang Pamuntuk Emerlinda Román, a e na kaburian ing makiabe king THES Ranking.

==Pikabaluan a tau==
:*See List of University of the Philippines people'' 

## Note ampong Pikuanan


## Suglung Palual
* University of the Philippines Baguio
* University of the Philippines Cebu 
* University of the Philippines Diliman
* University of the Philippines Diliman Extension Program in Pampanga
* University of the Philippines Los Baños
* University of the Philippines Manila
* University of the Philippines Mindanao
* University of the Philippines Visayas 
* University of the Philippines System
* University of the Philippines Open University